Foto: Mirko Logožar



SVAKE godine u inozemstvo, u potrazi za poslom, boljim životom, odlaze deseci tisuća ljudi. To je potaknulo Mirka Logožara, na snimanje priče o pokretanju posla u Hrvatskoj.

Pokrenuta je i kampanja za prikupljanje novca na crowdfunding platformi Indiegogo u kojoj je dosad prikupljeno nešto više od dvije tisuće dolara.



Kako pokrenuti posao u Hrvatkoj - i uspjeti

U središtu priče je osoba (Mirko) koja bez ikakvog iskustva pokušava pokrenuti posao.

Mirko će obići poduzetnike diljem Hrvatske, kako bi od njih dobio savjete i prikazao njihova pozitivna i negativna iskustva vezana za pokretanje i vođenje posla.



>Indiegogo kampanja "Ostaše"



"Gledajući prijatelje kako odlaze u inozemstvo u potrazi za boljim poslom i opraštajući se s njima, jednim po jednim, sve više je u meni sazrijevala ideja da napravim nešto kroz što bi mogao što većem broju ljudi pokazati da se ovdje stvarno može. Razgovarat ću s poduzetnicima diljem Hrvatske kako bih dobio sve savjete i smjernice za pokretanje vlastitog posla. S druge strane, većina priča o uspjehu koje sam slušao ističu samo pozitivne strane i rijetko se priča o negativnim stranama i preprekama, pa namjeravam staviti dodatan fokus na sve negativne strane pokretanja vlastitog posla i tako što objektivnije ispričati priču. Veliku pomoć imam u vidu produkcijske podrške neprofitne udruge Tvornica Ideja koja niz godina radi na razvoju i provođenju različitih projekata kulturnog, sportskog i ekološkog karaktera te filmovima s društveno odgovornom tematikom", kaže Mirko.

Mirko Logožar



Tekst se nastavlja ispod oglasa

Posao koji planira pokrenuti vezan je za edukaciju o zdravom životu. Prije dvije godine Mirko je pokrenuo Facebook stranicu "Eat Different", a na tome će se temeljiti i njegov budući poslovni pothvat.

"Posao koji pokrećem proizlazi iz mog projekta 'Eat Different' kroz koji educiram o zdravom načinu života kroz pravilnu prehranu, fizičku aktivnost i pozitivan način razmišljanja, a koji je pokrenut u obliku Facebook stranice 2015. godine. Radio sam 7.5 godina u jednom poduzeću, a područje rada bila je prodaja. Nedavno sam dao otkaz kako bih se u potpunosti posvetio pokretanju vlastitog posla. S obzirom na to da se u zadnje vrijeme sve više bavim filmom, nakon završene filmske radionice u Blank filmskom inkubatoru 2016. godine odlučio sam spojiti dvije stvari i dokumentirati proces pokretanja vlastitog posla", kaže Mirko.



"Želim poslati jednostavnu poruku - može se"



Ovim projektom Mirko želi poslati poruku da se i ovdje može uspjeti. Iako je u početku bilo previđeno snimanje filma, kako je Crowdfunding kampanja polučila dobar rezultat, donesena je odluka da je idući cilj projekta snimanje TV serije te ako im finalna financijska konstrukcija isto dozvoli, očekuju da će biti gotova u prvoj polovici 2018.



"Želim poslati jednostavnu poruku – može se. Pokrenuo sam Indiegogo kampanju kako bih skupio sredstva za snimanje kratkog dokumentarnog filma te sam u kratkom roku sakupio preko 1.000 dolara. Iz tog razloga je donesena odluka kako je idući cilj projekta snimanje TV serije u svrhu što kvalitetnijeg i detaljnijeg pokrivanja priče i prenošenja najboljeg mogućeg dojma na gledatelja te je svaki donirani dolar od velikog značaja za razvoj. Uspijemo li u zacrtanom, TV seriju planiramo ponuditi nacionalnoj televiziji za prikazivanje i vjerujemo kako će biti gotova u prvoj polovici 2018. godine. Želim stvoriti prvi poduzetnički serijal u Hrvatskoj koji će promovirati mogućnosti, ambicije i prilike", kaže Mirko.